Το βιβλίο που κρατάτε στα χέρια σας, συντοπίτες, συγχωριανοί του Γιώργου Κοκοτού, κάλλιστα θα μπορούσε να ονομαστεί «Αυτοβιογραφία».

Για μένα, ελάχιστα χρόνια μικρότερος από τον Γιώργο, δεν είναι ! ΄Εζησα κοντά σ’ αυτόν και τον αδελφό του τον Σπύρο πολλά χρόνια, δεν μετείχα, αλλά παρακολουθούσα στενά τη ζωή τους και τα σκαμπανεβάσματά της.

Από την εποχή που παίζαμε ποδόσφαιρο με παραφουσκωμένες κάλτσες, μέχρι να προοδεύσουμε στα λαστιχένια τόπια και στις δίφυλλες, αγορασμένες από τον Κοργιαλλίδη μπάλες, έως που μας κέρδισε η θάλασσα, μια αγάπη που ακόμα μας καίει τα σωθικά.

Το «Χωράφι της Μαρούλαινας» δεν είναι λοιπόν για μένα «αυτοβιογραφία». Προχωρά πολύ πιο βαθειά από την καταγραφή γεγονότων. Είναι ένα χωράφι, - όπως αυτό της Μαρούλαινας – γιομάτο ασπαλάθους και χαράκια και χώμα φρέσκο που μυρίζει από τη βροχή !

Ο Γιώργος, αφηγείται με εκπληκτική μνήμη, που μοιάζει με κινηματογραφικό ντοκυμαντέρ την πορεία της Οικογένειάς του πάνω σ’ αυτό το χωράφι, που εμπεριέχει περιπέτειες και συναισθήματα, όλα πασπαλισμένα με θαλασσινές ψεκάδες.

Το πέρας αυτού του χωραφιού, κανείς παρά ο Θεός, δεν το γνωρίζει. Βέβαια είναι πάντοτε επώδυνο, καμιά φορά και τρομακτικό, για όσους εξακολουθούν να το περπατούν.

Κάνεις όμως τον Σταυρό σου και προχωράς.

Αυτά σαν είδος προλόγου, μια και για το «Χωράφι της Μαρούλαινας» ακούσατε πολλά περισσότερα.

Είναι, όντως , ένα συναρπαστικό βιβλίο ! Με γλώσσα απλή, αφήγηση στρωτή, νοήματα ξεκάθαρα, ωσάν το Αιγαίο Πέλαγος.

Χωρισμένο σε κεφάλαια ή ενότητες, θα σας φέρει σε δύσκολη θέση για να το αποχωριστείτε. Πράγμα που φέρνει και πιθανότητες αυπνίας και κάνει τη ρακή ιδιαιτέρως απαραίτητη !

Αγαπητοί φίλοι, έχω περάσει τη ζωή μου, μέσα σ’ ένα ατέλειωτο χαρτομάνι. ΄Εγραφα, απέρριπτα και ενέκρινα, πνιγόμουν από το καθημερινό άδικο κι αναζητούσα ανάσες στη Θάλασσα, σ’ ένα ωραίο άρθρο, σ’ ένα καλό βιβλίο.

΄Όπως το « Χωράφι της Μαρούλαινας».

Δεν το επαινώ, ούτε και το περιγράφω ! Απλώς σημειώνω, ότι, αυτές οι λεξούλες που για σας είναι απλά σημάδια, μικρό μέρος ενός συνόλου, θέλουν κόπο, θέλουν αίμα θάλεγα για να μπουν στη σειρά τους.

Μπράβο ρε Γιώργη, που τα κατάφερες ! ΚΙ όπως γράφεις για την μισή σου πορεία στο κατ’ εμέ Χωράφι της Μαρούλαινας, εύχομαι κι ελπίζω, τώρα που βρήκες τον πραγματικό προορισμό σου και δέθηκες με τη Γη, τη σκληρή μάνα, να συνεχίσεις.

Ο Θεός μαζί σου και πλάι στην οικογένειά σου !!